LV Eiropas Savienības Oficiālais Vēstnesis C 22/52

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 22/12

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“ASPARAGO DI BADOERE”

EK Nr.: IT-PGI-0005-0495-21.09.2005

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums:

Ministero delle Politiche Agricole e Forestali

Adrese:

Via XX Settembre 20 00187 Roma RM ITALIA

Tālr. +39 0646655202

Fakss +39 0646655306

E-pasts: saco7@politicheagricole.it

2. Grupa:

Nosaukums:

Consorzio dell'Asparago di Badoere

Adrese:

c/o Municipio di Morgano Piazza Indipendenza 2 31050 Badoere di Morgano TV ITALIA

Tālr. +39 0499350001

Fakss +39 0499350001

E-pasts: —

Sastāvs: Ražotāji/pārstrādātāji ( X ) citi ( )

3. Produkta veids:

1.6. grupa. Svaigi vai pārstrādāti augļi, dārzeņi un labība

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Asparago di Badoere”

4.2. Apraksts:

Nosaukumu “Asparago di Badoere” lieto tikai attiecībā uz tādu sparģeļu dzinumiem, kuri pieder pie Liliaceae dzimtas Asparagus ģints Officinalis sugas “Dariana”, “Thielim”, “Zeno”, “Avalim” un “Grolim” šķirnes – “baltie” sparģeļi, “Eros”, “Thielim”, “Grolim”, “Dariana” un “Avalim” šķirnes – “zaļie” sparģeļi.

Piedāvājot tirgū, ar AĢIN “Asparago di Badoere” apzīmētajiem abu veidu sparģeļiem jābūt veseliem, slimību neskartiem, bez iebojājumiem, kurus var radīt nepareiza mazgāšana, tīriem, pēc izskata un krāsas svaigiem, bez kaitēkļiem, bez kaitēkļu radītiem bojājumiem, bez saspiedumiem, bez lieka virsmas mitruma, bez neraksturīgas smakas un/vai garšas, kraukšķīgiem, bez tukšumiem un nemizotiem. Griezuma vietai pie pamatnes jābūt līdzenai un griezumam jābūt izdarītam perpendikulāri garenasij. Konkrēti, Extra šķiras baltajiem sparģeļiem, kas apzīmēti ar AĢIN “Asparago di Badoere”, dzinumi ir taisni, un tiem ir ļoti smaila galotnīte; pēc krāsas tie ir balti, bet iespējamas arī rozā krāsas nianses, kādās tie var iekrāsoties pēc iesaiņošanas; tiem ir saldena garša bez skābenuma un sāļuma, tie ir stingri, bez šķiedrainuma, tiem piemīt viegla svaigu augļu un ienākušās labības vārpu smarža, tiem raksturīgs tikko jūtams dzīslojums, kas rada rūgtenu garšu, to diametrs ir no 12 līdz 20 mm, un vienā saišķī vai iesaiņojuma vienībā starpība starp visresnāko un vistievāko dzinumu nedrīkst pārsniegt 6 mm; dzinumu garums ir no 14 līdz 22 cm, un vienā saišķī vai iesaiņojuma vienībā starpība starp visgarāko un visīsāko dzinumu nedrīkst pārsniegt 1 cm. Salīdzinājumā ar Extra šķiras baltajiem sparģeļiem I šķiras baltajiem sparģeļiem, kas apzīmēti ar AĢIN “Asparago di Badoere”, ir tāda pati forma, krāsa, garša un garums, izņemot diametru, kam jābūt no 10 līdz 22 mm, taču vienā saišķī vai iesaiņojuma vienībā starpība starp visresnāko un vistievāko dzinumu nedrīkst pārsniegt 8 mm. Zaļajiem Extra šķiras sparģeļiem, kas apzīmēti ar AĢIN “Asparago di Badoere”, dzinumi ir taisni, taču augšdaļā var būt nedaudz saliekti, un tiem ir ļoti smaila galotnīte; dzinumu galotnes daļa ir koši zaļā un spīdīgā krāsā, bet tā var iekrāsoties arī violetos toņos, savukārt pamatnes daļa (kas veido ne vairāk par 5 % no dzinuma garuma) – zaļā krāsā ar violetiem toņiem, kas var pāriet pat baltā krāsā; tiem ir saldena un izteikta garša bez skābenuma, sāļuma un rūgtenuma, tie ir stingri, bez šķiedrainuma, tiem piemīt paliekošs augļu un garšaugu aromāts, tie ir 12 līdz 20 mm diametrā, un vienā saišķī starpība starp visresnāko un vistievāko dzinumu nedrīkst pārsniegt 6 mm; dzinumu garums ir no 18 līdz 27 cm, un vienā saišķī starpība starp visgarāko un visīsāko dzinumu nedrīkst pārsniegt 1 cm. Salīdzinājumā ar Extra šķiras sparģeļiem I šķiras zaļajiem sparģeļiem, kas apzīmēti ar AĢIN “Asparago di Badoere”, ir tāda pati forma, krāsa un garša, izņemot diametru, kam jābūt no 8 līdz 22 mm, un vienā saišķī starpība starp visresnāko un vistievāko dzinumu nedrīkst pārsniegt 8 mm, un garumu, kam jābūt no 16 līdz 27 mm, un vienā saišķī starpība starp visgarāko un visīsāko dzinumu nedrīkst pārsniegt 1 cm.

Saistībā ar iepriekš aprakstīto sparģeļu šķiru īpašībām pieļaujamas atkāpes, kas abu veidu sparģeļiem nedrīkst pārsniegt 3 %.

4.3. Ģeogrāfiskais apgabals:

Ar AĢIN “Asparago di Badoere” apzīmēto sparģeļu audzēšanas apgabalā ietilpst Piombino Dese un Trebaseleghe pašvaldības teritorija (Padovas (Padova) provincē), Casale sul Sile, Casier, Istrana, Mogliano Veneto, Morgano, Paese, Preganziol, Quinto di Treviso, Resana, Treviso, Vedelago un Zero Branco pašvaldības teritorija (Trevīzo (Treviso) provincē) un Scorzè pašvaldības teritorija (Venēcijas (Venezia) provincē). Ģeogrāfiskajā apgabalā ar AĢIN “Asparago di Badoere” apzīmētos sparģeļus drīkst audzēt vienīgi augsnēs, kuras atbilst šā dokumenta 4.6. punktā izklāstītajiem nosacījumiem.

4.4. Izcelsmes apliecinājums:

Katrs ražošanas procesa posms ir jākontrolē, dokumentējot katru izejvielu un gatavo produktu. Šādā veidā un reģistrējot audzēšanai izmantojamos kadastrālos zemes gabalus, sparģeļu audzētājus un iesaiņotājus attiecīgos sarakstos, kurus pārvalda kontroles iestāde, kā arī ziņojot kontroles iestādei par saražotajiem produkta daudzumiem, tiek garantēta produkta izsekojamība un kontrole (no ražošanas sākuma posma līdz tās beigām). Visas attiecīgajos reģistros ierakstītās fiziskās vai juridiskās personas pārbauda kontroles iestāde, kā noteikts produkta specifikācijā un attiecīgajā kontroles plānā.

4.5. Ražošanas metode:

Abu veidu “Asparago di Badoere” sparģeļus var audzēt gan siltumnīcā, gan āra platībās. Sparģeļu dēstus stāda laikposmā no 1. februāra līdz 30. jūnijam, ievērojot tādu stādījumu blīvumu, lai viena hektāra apstādīšanai neizlietotu vairāk kā 22 000 augu (dēstu). Jebkurā gadījumā šo kultūru vai citus liliju dzimtas kultūraugus nedrīkst atkārtoti iekļaut augu sekā vismaz 36 mēnešus; turklāt noteikts aizliegums – vismaz 12 mēnešus pēc sparģeļiem attiecīgajā platībā nedrīkst audzēt kartupeļus, burkānus, bietes un pākšaugus.

Ik gadu augsni var vairākkārt mēslot ar organiskajiem mēsliem vai ķīmiskajiem mēslošanas līdzekļiem. Vismaz vienā no mēslošanas reizēm augsnē jāiestrādā organiskie mēsli. Ķīmisko mēslošanas līdzekļu daudzums nedrīkst pārsniegt šādus apjomus:

— slāpeklis (N) 150 kg/ha,

— fosfors (P2O5) 100 kg/ha,

— kālijs (K2O) 200 kg/ha.

Turklāt jāraugās, lai stādījumu produktivitātes līmenis pastāvīgi būtu augsts, regulāri apkarojot nezāles gan ar mehāniskajiem, gan ar ķīmiskajiem augu aizsardzības līdzekļiem.

Lai nodrošinātu augiem veselīgus augšanas apstākļus, vismaz 18 mēnešus pēc iestādīšanas, tas ir, sakneņu nostiprināšanās un sazarošanās laikā, nav atļauts novākt nevienu sparģeļu dzinumu.

Baltajiem sparģeļiem stādījumu rindstarpās obligāti jāizdzen ūdens noteces vadziņas un jāveic augu mulčēšana, izmantojot melnu, vismaz 0,10 mm biezu plastmasas plēvi vai citu piemērotu materiālu normālas fotosintēzes procesa kavēšanai.

“Asparago di Badoere” sparģeļus jānovāc – pēc iesakņošanās posma beigām – katru gadu no 1. februāra līdz 31. maijam.

Raža no hektāra pēc sparģeļu apgriešanas nedrīkst pārsniegt 7 000 kg.

Lai garantētu produkta izsekojamību un saglabātu tā kvalitāti “Asparago di Badoere” audzēšana un iesaiņošana jāveic 4.3. punktā noteiktajā apgabalā.

4.6. Saikne:

Abu veidu sparģeļiem, kas apzīmēti ar nosaukumu “Asparago di Badoere”, raksturīga strauja attīstība, kas nodrošina tiem vērtīgas fizikālās īpašības – vāju šķiedrainību un sevišķi mirdzošu krāsu, bet organoleptiskajā ziņā tie iegūst īpašības, kas aprakstītas 4.2. punktā.

Ražošanas apgabala augsnes apstākļi apvienojumā ar klimatiskajiem apstākļiem, kas aprakstīti turpmāk, ir neaizstājami faktori “Asparago di Badoere” kvalitātes un oriģinalitātes nodrošināšanai, jo ir noteicoši produkta fizikālo un organoleptisko īpašību veidošanā.

“Asparago di Badoere” audzēšanas apgabalā atmosfēras vidējā temperatūra ir aptuveni 15 °C, bet temperatūras svārstību diapazons gada laikā var pārsniegt 30 °C. Gada vidējais nokrišņu daudzums ir aptuveni 900 mm. Parasti lietainas dienas lielākoties ir pavasara un rudens periodā. Šādi apstākļi neprasa apūdeņošanu sparģeļu dzinumu novākšanas laikā, tādējādi pasargājot augus no pārlieku mitruma iedarbības un nodrošinot, ka Badoere sparģeļiem ir visaugstākā kvalitāte. Turklāt teritorijai raksturīgi tas, ka tajā ir upes (kurās ietek avotu ūdeņi), piemēram, Sile, Zero, Dese ar attiecīgajām pietekām un kuru tecējums ir lēns, tādējādi padarot augsnes auglīgas un ražīgas. Līdz ar to augi izaug ļoti spēcīgi, un nav vajadzības izmantot citu mēslojumu kā tikai to, kas norādīts 4.5. punktā; turklāt zema slāpekļa koncentrācija ļauj iegūt veselus dzinumus, kuriem nav saskatāmu ieplīsumu vai ieplaisājumu. Ražošanas apgabalam raksturīgas irdenas augsnes. “Asparago di Badoere” sparģeļus iespējams audzēt tikai dziļās augsnēs ar viegli vai vidēji rupjdrupatainu struktūru, vāji kaļķainu augsnes virskārtu, ar vāji sārmainu vai neitrālu augsnes reakciju, labu vai vidēju drenāžu, un iespējamiem kalcija karbonāta (caranto) nogulsnējumiem dziļākajos slāņos.

Sparģeļu kultūrai Veneto reģionā ir sena tradīcija: šķiet, ka šī tradīcija aizsākusies, kad romieši iekaroja Veneto zemes.

Ir neskaitāmi rakstu avoti ar dokumentālām liecībām par to, ka abu veidu “Asparago di Badoere” sparģeļi – gan baltie, gan zaļie – Veneto reģionā bijuši vieni no pieprasītākajiem vietējiem produktiem. Turklāt ir vērts atcerēties, ka Badoere nozīme sparģeļu produkcijas ražošanā provinces mērogā mudināja Morgano pašvaldību 1968. gadā rīkot “Provinces sparģeļu izstādi”, kas kļuva par tradīciju, kura tiek turpināta arī šodien. Šī nodarbošanās, kas dziļi iesakņojusies teritorijas iedzīvotāju kultūrā, un sparģeļu audzēšanā izmantojamie agrotehniskie paņēmieni pārmantoti no paaudzes paaudzē. Tādu ražošanas faktoru kā roku darba un tā amatnieciskā rakstura veiksmīgais apvienojums ar noteiktā apgabala augsnes un klimatiskajiem apstākļiem dara šā veida produkciju krasi atšķirīgu no pārējiem šās nozares izstrādājumiem. Produkta plašā izplatība un pazīstamība, kas sasniegta, īstenojot dažādus veicināšanas pasākumus, liecina par “Asparago di Badoere” labo reputāciju.

4.7. Pārbaudes struktūra:

Pārbaudes struktūra atbilst standarta EN 45011 nosacījumiem.

Nosaukums:

CSQA Certificazioni srl

Adrese:

Via S. Gaetano 74 36016 Thiene VI ITALIA

Tālr. +39 0445366094

Fakss +39 0445382672

E-pasts: —

4.8. Marķējums:

Sparģeļus, kas apzīmēti ar AĢIN “Asparago di Badoere”, jāpārdod iesaiņotus ciešā saišķī, kas pārsiets ar rafijas auklu, vai pārtikas produktiem piemērotos iepakojumos. Katra iesaiņojuma saturam jābūt viendabīgam, un tajā jāietilpst tikai viena veida, šķiras un diametra sparģeļu dzinumiem.

Uz saišķa un iesaiņojuma jāpiestiprina etiķete, kur ar vienāda izmēra drukātiem burtiem atveidots uzraksts “ “Asparago di Badoere” I.G.P.”, norādot iesaiņoto sparģeļu veidu – zaļie vai baltie –, vārdu un uzvārdu (vai nosaukumu) vai uzņēmuma nosaukumu un ražotāja un iesaiņotāja adresi; tirdzniecības kategoriju (šķiru) – Extra vai I šķira –, dzinumu diametru, kā arī citu informāciju, kas paredzēta spēkā esošajos noteikumos.

Turklāt katram saišķim vai iepakojumam jābūt ar garantijas zīmogu, kurš jāpiestiprina vai jāuzspiež tā, lai, to nepārplēšot, saišķa vai iepakojuma saturu nevarētu izņemt, un kurā norādīts AĢIN “Asparago di Badoere” logotips, kā arī jebkura cita norāde, kas paredzēta spēkā esošajos noteikumos.

AĢIN “Asparago di Badoere” identifikācijas logotipu veido kvadrāts ar noapaļotiem stūriem, kura iekšpusē ir grafisks attēls, kas ietver divus plānus. Priekšplānā ir produkta stilizēts attēls – 5 saišķī iesieti sparģeļi, bet dibenplāna zīmējumā atveidota ciemata laukumā uzceltas barchessa [arkādes veida saimniecības ēka vai klēts] arhitektoniska detaļa; abus plānus vienu no otra atdala izliekta apmale, un apakšdaļā labajā pusē divās rindās norādīts nosaukums “Asparago di Badoere”.